དོན་དག་གལ་ཆེན་ཞིག་ནི།སྐབས་དེར་མདོ་མཁྱེན་བརྩེས་བླ་བྲང་དུ་གནས་མཇལ་དང་འབྲེལ་གུང་ཐང་རིན་པོ་ཆེ་དང་མཇལ་འདུག་ཅིང་།དེའི་ཚུལ་རྣམ་ཐར་ལས།གུང་ཐང་རྡོ་རྗེ་འཆང་ཆེན་པོའི་དྲུང་དུ།གནས་སྐོར་བ་ཀུན་ཕྱག་མཇལ་དུ་སོང་བ་ང་རང་གྲལ་མཐར་གནས་ཀྱང་ལྐོག་གྱུར་གཟིགས་པའི་ངོས་འཛིན་མཛད་ཅིང་།ཅིས་ཀྱང་གསུང་ནན་གྱིས་ཁྱོད་རང་སུ་ཡིན་བཤད་དགོས་གསུང་པས་གསང་ཚུལ་གྱིས་ང་རང་གི་ལོ་རྒྱུས་བཤད་དགོས་བྱུང་།ཆོས་འབྲེལ་ཡང་རྒྱ་ཆེར་གནང་།ཞེས་གསུང་འདུགསྐབས་དེར་ཡང་དཔལ་སྤྲུལ་རིན་པོ་ཆེ་ཁོང་དང་མཉམ་དུ་མཇལ་བ་དག་གི་མཐའ་ན་ཡོད་ངེས་སུ་འདུག་པ་དང་།མདོ་མཁྱེན་བརྩེ་དང་མཉམ་དུ་ཆོས་འབྲེལ་མང་པོ་ཞུ་རྒྱུའི་གོ་སྐབས་བྱུང་ཡོད་པར་ཡིད་ཆེས་ཆོག་པ་ཞིག་རེད།དེ་ནས་མུ་མཐུད་ཁོང་རྣམ་པ་རེ་སྐོང་དུ་ཕེབས་ཤིང་།མདོ་མཁྱེན་བརྩེ་དང་དཔལ་སྤྲུལ་གཉིས་མཚོ་སྙིང་མ་ཧཱ་དེ་ཝར་ཡང་ཕེབས་པ་དང་།མཚོ་སྙིང་ནས་ཕྱིར་འཁོར་ཙམ་ན་དཔལ་དགེ་གཙོས་པའི་གནས་མཇལ་བ་དེ་ཚོ་ཕྱིར་རང་ཡུལ་དུ་ཕེབས་པ་དང་མདོ་མཁྱེན་བརྩེ་མུ་མཐུད་རེ་སྐོང་དུ་བཞུགས་པར་གསལ།